[Video] Spur stel beeldmateriaal beskikbaar ná voorval‘n Skermskoot uit die video Die restaurantgroep Spur het Donderdag ŉ gedeelte van kringtelevisiebeeldmateriaal van die voorval wat Sondag by die Texamo Spur by The Glen-winkelsentrum in Johannesburg plaasgevind het, aan die media beskikbaar gestel. Die beeldmateriaal wys hoe ŉ man ŉ kind aan die arm gryp, voordat die kind se ma hom aan die ander arm gryp en ŉ woordewisseling volg. Pierre van Tonder, uitvoerende hoof van Spur, het Woensdag aan Maroela Media gesê ŉ deeglike ondersoek van dié beeldmateriaal toon die vrou in die video, Lebohang Mabuya, se weergawe van die voorval is akkuraat. Die man in die video het Mabuya se seun glo daarvan beskuldig dat hy sy kind geboelie het. Mabuya het egter aangevoer dit was die man se kind wat haar seun geboelie het. “Die beeldmateriaal toon duidelik die man het die vrou se kind op ŉ aggressiewe manier gegryp en dié soort optrede is onaanvaarbaar,” het van Tonder gesê. Hy het gesê dit is nie duidelik of die man se kind wel geboelie is nie, maar selfs al sou dit die geval wees, was dit volgens Van Tonder onnodig om aggressief en beledigend te wees. Hy het ook gesê Spur het nog nie daarin geslaag om met die man in verbinding te tree nie, hoewel die organisasie Mabuya Woensdag ontmoet het. Maroela Media het vroeër berig ŉ gesin van Capital Park in Pretoria vrees intussen vir hul lewe nadat hulle talle doodsdreigemente gekry het sedert hul telefoonnommer en huisadres verkeerdelik as dié van die man in die sogenaamde Spur-voorval versprei is. Maroela Media het versoek dat die beeldmateriaal van die hele voorval, insluitend die gebeure vooraf in die speelarea, beskikbaar gestel word. Spur het nog nie op die versoek reageer nie. Van Tonder het egter Woensdag aan Maroela Media bevestig die volle video stem steeds ooreen met Mabuya se weergawe.